Trei senatori şi deputaţi au depus un proiect de lege la Senat care prevede adăugarea unei circumscripţii electorale pentru românii cu reşedinţa sau domiciliul în Republica Moldova. Numărul de circumscripţii electorale creşte de la 43 la 44.

Articolul 4 din Legea 208 din 2015 pentru alegerea Senatului şi a Camerei Deputaţilor, precum şi pentru organizarea şi funcţionarea AEP se modifică, fiind adăugată încă o circumscripţie electorală pentru românii cu domiciliul sau reşedinţa în Republica Moldova, numărul de circumscripţii electorale fiind acum de 44, în loc de 43.

Potrivit proiectului de lege, pentru organizarea alegerilor se constituie circumscripţii electorale la nivelul celor 41 de judeţe, o circumscripţie în municipiul Bucureşti, o circumscripţie distinctă pentru românii cu domiciliul sau reşedinţa în Republica Moldova şi o circumscripţie pentru cetăţenii români cu domiciliul sau reşedinţa în afara ţării, alţii decât cei cu reşedinţa în Republica Moldova. Numărul total al circumscripţiilor electorale este de 44.

De asemenea se va forma un birou electoral de circumscripţie pentru cetăţenii români cu reşedinţa sau domiciliul în Republica Moldova.

Biroul electoral de circumscripţie pentru cetăţenii români cu domiciliul sau reşedinţa în Republica Moldova va avea sediul în Municipiul Bucureşti, alături de cel pentru românii care au domiciliu sau reşedinţa în afara ţării, alţii decât cei cu reşedinţa în Republica Moldova.

„Distribuirea birourilor electorale ale secţiilor de votare, prin intermediul primarilor, pe bază de proces-verbal de predare-primire, buletinele de vot, ştampila de control şi ştampilele cu menţiunea „VOTAT”, formularele pentru încheierea proceselor-verbale, precum şi celelalte materiale necesare procesului electoral. Biroul Electoral de Circumscripţie al Municipiului Bucureşti distribuie aceste materiale oficiilor electorale; Biroul electoral de circumscripţie pentru cetăţenii români cu domiciliul sau reşedinţa în Republica Moldova şi biroul electoral de circumscripţie pentru cetăţenii români cu domiciliul sau reşedinţa în afara ţării distribuie aceste materiale birourilor electorale ale secţiilor de votare din străinătate, cu sprijinul logistic al Ministerului Afacerilor Externe”, se mai arată în textul proiectului legislativ.

După adăugarea circumscripţiei electorale cu numărul 43, pentru românii cu domiciliul sau reşedinţa în Republica Moldova, circumscripţia electorală pentru românii cu reşedinţa în afara ţării, alta decât Republica Moldova devine numărul 44, cu 2 mandate de senatori şi 4 mandate de deputaţi.

Potrivit proiectului de lege, circumscripţia electorală pentru Republica Moldova va avea un mandat de senator pe circumscripţie şi 2 mandate de deputaţi pe circumscripţie.

Iniţiativa legislativă a fost semnată de deputaţii Constantin Codreanu (PMP), Solomon Adrian (PSD) şi de Silviu Vexler( FCER minorităţi) şi depusă la Senat. Camera Deputaţilor este cameră decizională.